Document ID: 32013R1389

UREDBA VIJEĆA (EU) br. 1389/2013
od 16. prosinca 2013.
o izmjeni Uredbe Vijeća (EU) br. 1258/2012 o raspodjeli mogućnosti ribolova prema Protokolu dogovorenom između Europske unije i Republike Madagaskara o utvrđivanju mogućnosti ribolova i financijskom doprinosu predviđenih Sporazumom o partnerstvu u ribarstvu između dviju stranaka koji je trenutačno na snazi
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 43. stavak 3.,
uzimajući u obzir prijedlog Europske komisije,
budući da:
(1)
Vijeće je 15. studenoga 2007. donijelo Uredbu (EZ) br. 31/2008 o sklapanju Sporazuma o partnerstvu u ribarstvu između Europske zajednice i Republike Madagaskara (1) (dalje u tekstu „Sporazum o partnerstvu”).
(2)
Novi protokol kojim se utvrđuju o ribolovne mogućnosti i financijski doprinos predviđeni Sporazumom o partnerstvu (dalje u tekstu „novi protokol”) privremeno se primjenjuje od 1. siječnja 2013. Novim se protokolom plovilima Unije odobravaju mogućnosti ribolova u vodama koje su u pogledu ribarstva pod suverenitetom ili jurisdikcijom Republike Madagaskara. Raspodjela ribolovnih mogućnosti dodijeljenih Uniji novim protokolom utvrđena je Uredbom Vijeća br. 1258/2013 (2).
(3)
Zajednički odbor predviđen u Sporazumu o partnerstvu, 26. rujna 2012. proučio je pitanje ulova morskih pasa povezanog s ribolovom kojim upravlja Komisija za tunu u Indijskom oceanu (IOTC), koje vrste morskih pasa podliježu Rezoluciji 05/05 IOTC-a i za koje se ribolov odobrava u okviru Sporazuma o partnerstvu. Zaključio je na osnovi evidencije ulova, za razdoblje od 2007. do 2011., plovila s površinskim parangalom kojima je odobren ribolov u okviru prethodnog Protokola uz Sporazum o partnerstvu, koju su potvrdili odgovarajući znanstveni instituti, da je primjereno ograničiti ulov morskih pasa za takva plovila na maksimalno 200 tona godišnje za razdoblje od 1. siječnja 2014. do 31. prosinca 2014., te na taj način zamrznuti ribolovni pritisak na fondove morskih pasa u skladu s preporukom koju je izdao znanstveni odbor IOTC-a.
(4)
U svjetlu diskusije u okviru zajedničkog odbora, ulov morskih pasa trebalo bi ograničiti i raspodijeliti među državama članicama za razdoblje primjene novog Protokola. Uredbu (EU) br. 1258/2012 stoga bi trebalo izmijeniti.
(5)
Na temelju članka 20. stavka 5. Uredbe Vijeća (EZ) br. 2371/2002 (3), države članice čijim je plovilima odobren ribolov u okviru Uredbe (EU) br. 1258/2012 mogu u potpunosti ili djelomično razmjenjivati mogućnosti ribolova koje im pripadaju u odnosu na te morske pse.
(6)
Ovu Uredbu trebalo bi primjenjivati počevši od 1. siječnja 2014.,
DONIJELO JE OVU UREDBU:
Članak 1.
U članku 1. Uredbe (EU) br. 1258/2012 dodaje se slijedeći stavak:
„1.a Mogućnosti ribolova morskih pasa uhvaćenih u vezi s ribolovom kojim upravlja Komisija za tunu u Indijskom oceanu za plovila s površinskim parangalom utvrđene su u visini od 200 tona godišnje. Ta je količina raspodijeljena među državama članicama kako je navedeno u sljedećoj tablici:
Država članica
Tone
Španjolska
166
Portugal
27
Francuska
7
Ujedinjena Kraljevina
0
Ukupno
200”
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Primjenjuje se od 1. siječnja 2014.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 16. prosinca 2013.

Labels: 8
18
5
6